Sparbank overtager fire filialer fra den krakkede Fjordbank Mors.

Den krakkede banks filialer i Glyngøre, Durup, Roslev og på Fur vil fremover være en del af Skive-banken Sparbank. Det oplyser Fjordbank Mors i en pressemeddelelse. Sparbank overtager både bygninger, kunder og medarbejdere. - Salget af de 3 filialer i Salling og filialen på Fur er endnu et vigtigt skridt i bestræbelserne på at sælge Fjordbank Mors med filialer bedst muligt, lyder det fra direktør Torben Sørensen i pressemeddelelsen. Samtidig overtager Sparbank de tidligere hovedsæder for Morsø Sparekasse i Nykøbing, men her er der kun tale om en overtagelse af selve bygningerne. Filialer i Struer og Thisted er allerede blevet solgt til Sparekassen Thy, mens bankens filial i Aarhus er blevet overtaget af Sparekassen Kronjylland. Salget er betinget af Finanstilsynets godkendelse.